ทุนสำรองประเทศเพิ่ม 1,700ล้านเหรียญสหรัฐ
ธปท.เผยทุนสำรองประเทศเพิ่มพรวด 1,700 ล้านเหรียญสหรัฐฯ อยู่ที่ระดับ 1.609 แสนล้านบาท คาดเพิ่มตามการเข้าดูแลเงินบาทแข็งค่า
19 มิ.ย. 2558

ธปท.เผยทุนสำรองประเทศเพิ่มพรวด 1,700 ล้านเหรียญสหรัฐฯ อยู่ที่ระดับ 1.609 แสนล้านบาท คาดเพิ่มตามการเข้าดูแลเงินบาทแข็งค่า
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 12 มิ.ย.ที่ผ่านมาอยู่ที่ระดับ 1.609 แสนล้านเหรียญสหรัฐ หรือ ประมาณ 5.423 ล้านล้านบาทเพิ่มขึ้น 1,700 ล้านเหรียญสหรัฐ หรือ ประมาณ 5.7 หมื่นล้านบาท หากคิดอัตราแลกเปลี่ยนวันนี้ที่เปิดตลาดที่ระดับ 33.64บาท/เหรียญสหรัฐฯ จากสัปดาห์ก่อนหน้าที่อยู่ที่ 1.592 แสนล้านเหรียญสหรัฐ หรือประมาณ 5.371 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.8 หมื่นล้านเหรียญสหรัฐ ลดลงเล็กน้อยจากสัปดาห์ก่อนหน้าที่ 1.81 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิซึ่งรวมทุนสำรองฯและ Forward แล้วในปัจจุบันอยู่ที่ระดับ 1.789 แสนล้านเหรียญสหรัฐ
นักวิเคราะห์ คาดว่า ทุนสำรองประเทศที่เพิ่มขึ้นน่าจะเป็นเพราะทางการเข้าซื้อเงินเหรียญสหรัฐฯเข้าสะสมในทุนสำรองฯเพื่อดูแลค่าเงินบาทที่ปรับตัวแข็งค่าขึ้นในช่วงนี้ บวกกับเงินเหรียญสหรัฐที่ถือครองในสินทรัพย์ของทุนสำรองฯอ่อนค่าลงทำให้เมื่อคิดสินทรัพย์ในรูปเงินบาทเป็นเงินเหรียญสหรัฐฯแล้วจะสูงขึ้นด้วย โดยช่วงนี้เงินบาทแข็งค่าขึ้นมาเคลื่อนไหวอยู่ที่ระดับ 33.60 บาท/เหรียญสหรัฐฯ จากก่อนหน้านี้ที่อ่อนค่าแถวๆ 33.80 บาท/เหรียญสหรัฐฯ
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. ในปัจจุบันอยู่ที่ 1.446 ล้านล้านบาท ลดลงถึง 8.7 หมื่นล้านบาทเมื่อเทียบกับสัปดาห์ก่อนหน้าที่ 1.533 ล้านล้านบาท สะท้อนว่าสภาพคล่องเงินสดในระบบหรือเงินสดในมือประชาชนมีปริมาณลดลงตามภาวะเศรษฐกิจชะลอ ความต้องการใช้จ่ายลดลง